Εφορεία Αρχαιοτήτων Λέσβου
ΔΕΛΤΙΟ ΤΥΠΟΥ 

Η Εφορεία Αρχαιοτήτων Λέσβου σας προσκαλεί στα εγκαίνια του αρχαιολογικού χώρου του αιολικού Ιερού Κλοπεδής στην Αγία Παρασκευή, την Κυριακή 17 Μαΐου στις 11:00. Το έργο της διαμόρφωσης και ανάδειξης του αρχαιολογικού χώρου ολοκληρώθηκε στο πλαίσιο του Επιχειρησιακού προγράμματος Κρήτης και Νήσων Αιγαίου (ΕΣΠΑ 2007-2013).

Στις αρχές του περασμένου αιώνα ο Δημήτριος Ευαγγελίδης, τότε Έφορος Αρχαιοτήτων Νήσων Αιγαίου, διενεργώντας ανασκαφικές τομές στην αγροτική περιοχή της Κλοπεδής, πλησίον του οικισμού της Αγίας Παρασκευής, αποκάλυψε δύο σημαντικά ναϊκά οικοδομήματα των αρχαϊκών χρόνων, σπάνια δείγματα αιολικού ρυθμού, όπως μαρτυρούν τα σωζόμενα αρχιτεκτονικά στοιχεία και τα περισυλλεχθέντα από την περιοχή αιολικού τύπου κιονόκρανα.

Μετά από τις πρώτες έρευνες το μνημείο ξεχάστηκε και ο χώρος παρέμεινε ερειπωμένος έως το 1962 όπου και περιφράχθηκε, προκειμένου να προστατευθεί από την εκτεταμένη λιθοθηρία. Κατόπιν, το 1972 πραγματοποιήθηκαν στη γύρω περιοχή εργασίες περισυλλογής των πολυάριθμων διάσπαρτων αρχιτεκτονικών μελών, καθώς και περιορισμένης έκτασης ανασκαφική έρευνα.

Ανασκαφές στον αρχαιολογικό χώρο του Ιερού διενεργήθηκαν από την Κ΄ Εφορεία Κλασικών και Προϊστορικών Αρχαιοτήτων αρκετά χρόνια αργότερα, κατά τα έτη 1992-1993, και μαζί σημαντικές εργασίες συντήρησης και προστασίας των αρχιτεκτονικών μελών.

Από το 2010 έως σήμερα, χάρη στην ένταξη του έργου στο ΕΣΠΑ, οι εργασίες στους δύο Ναούς και στον περιβάλλοντα χώρο τους συνεχίστηκαν με στόχο την ανάδειξη των μνημείων και τη διαμόρφωση ενός οργανωμένου και επισκέψιμου αρχαιολογικού χώρου. Ο περιφραγμένος αρχαιολογικός χώρος διαθέτει πλέον φυλάκιο στην είσοδο, καθώς και εκθετήριο αρχιτεκτονικών μελών.

Με ειδικές διαδρομές πρόσβασης ο επισκέπτης οδηγείται από την είσοδο προς τον πυρήνα του Ιερού. Ο αρχαιολογικός χώρος εμπλουτίστηκε με διαδρομές και πλατώματα θέασης, καθιστικά και στέγαστρο. Για την «ανάγνωση του μνημείου», στον χώρο τοποθετήθηκαν επεξηγηματικές πινακίδες, ενώ διατίθεται ενημερωτικό φυλλάδιο με αρχαιολογικά κείμενα, φωτογραφίες και σχέδια του μνημείου.
Η εκδήλωση πραγματοποιείται στο πλαίσιο του εορτασμού της Ημέρας Μουσείων για το έτος 2015. 

Για τη διευκόλυνση της πρόσβασης των επισκεπτών από και προς τον αρχαιολογικό χώρο θα χρησιμοποιηθούν μικρά λεωφορεία από την Αγία Παρασκευή, τα οποία θα βρίσκονται σταθμευμένα έξω από το πρώην Δημαρχείο του χωριού από τις 10:00. Τα λεωφορεία διατέθηκαν από το Δήμο Λέσβου. Μετά τα εγκαίνια του αρχαιολογικού χώρου θα ακολουθήσει μουσική εκδήλωση με μονωδίες από την χορωδία “Animato”και υπό τη διεύθυνση του μαέστρου κ. Αντώνη Βερβέρη.

